SKRIFTLIG FORESPØRGSEL P-3209/00

af Raffaele Costa (PPE-DE) til Kommissionen

(6. oktober 2000)

Om: Sundhedsskadelige mejeriprodukter af dårlig kvalitet

- I direktiv 92/46/EØF(1) er der fastsat minimumsregler for sundhed, hygiejne og kvalitet ved produktion og markedsføring af mælk og mælkebaserede produkter, og det fastsættes heri at produkter, der ikke er i overensstemmelse med disse kriterier, kan anvendes til dyrefoder.

- Den italienske stat har med dekret fra republikkens præsident (DPR) nr. 54 af 1997 på utilstrækkelig vis omsat disse bestemmelser til national ret som det fremgår af en rapport fra Kommissionens Fødevare- og Veterinærtjeneste efter en undersøgelsesrejse til Italien i marts 1999 og det med en forsinkelse på tre år i forhold til det fastsatte tidspunkt (januar 1994).

- I DPR 54/97 åbnes der op for undtagelser fra direktiv 92/46/EØF efter regler, der er i strid med fællesskabsretten. Dette muliggør for eksempel brug af mælk af lav kvalitet, der fra et mikrobakteriologisk synspunkt er uegnet til produktion af ikke alene langtidsholdbare ostetyper (hovedsagelig grana padano og parmigiana reggiano) men også andre slutprodukter (smør, fløde og ostemasse) fra mælkebaserede produkter (som fløde, cremer og valle), der er markedsført med henblik på direkte anvendelse, hvilket ikke er i overensstemmelse med det nævnte direktiv.

- Hvad angår produktionen af grana padano har det ansvarlige organ for tildeling af DOP-mærket (beskyttet oprindelsesbetegnelse) stillet krav om anvendelse af kobbermaskiner, der ikke er i overensstemmelse med gældende bestemmelser, fordi de kan overføre skadelige kobbersalte til ost og valle.

På baggrund af ovenstående bedes Kommissionen

- forelægge en vurdering af legitimiteten af DPR 54/97 og den deraf følgende fare for, at undtagelser fra fællesskabsdirektivet kan påvirke forbrugernes sundhed;

- oplyse, hvilke foranstaltninger den vil tage for at få de nævnte mangler udbedret, da de kan være sundhedsskadelige og påvirke produktkvaliteten i negativ retning;

- hvilke bestemmelser den vil indføre for tildeling af DOP-mærket efter de mest korrekte regler?

(1) EFT L 268 af 14.9.1992, s. 1.

Svar afgivet på Kommissionens vegne af David Byrne

(21. november 2000)

Der er i artikel 8 i Rådets direktiv 92/46/EØF af 16. juni 1992 om sundhedsbestemmelser for produktion og afsætning af rå mælk, varmebehandlet mælk og mælkebaserede produkter fastsat bestemmelser om, at medlemsstaterne med hensyn til fremstillingen af oste med en modning på mindst 60 dage og fremstillingen af mælkebaserede produkter med traditionelle karakteristika kan indrømme undtagelser fra kravene i direktivet.

Direktiv 92/46/EØF er blevet omsat i national italiensk lovgivning ved præsidentielt dekret nr. 54/97 af 14. januar 1997(1). Artikel 9 i dette præsidentielle dekret indeholder efter Kommissionens mening undtagelser, der ikke er i overensstemmelse med artikel 8 i nævnte direktiv. Derfor vil Kommissionen rette henvendelse til den pågældende medlemsstat for at sikre en korrekt gennemførelse af direktivet og vil om nødvendigt indlede en overtrædelsesprocedure i henhold til EF-traktatens artikel 226 (tidl. artikel 169).

Hvad angår det sidste spørgsmål stillet af det ærede medlem, har Kommissionen ikke til hensigt at fremsætte nye forslag til retsakter, da tildeling af den beskyttede oprindelsesbetegnelse (DOP) allerede kræver, at produkter, der kan komme i betragtning til dette kvalitetsmærke, opfylder alle gældende regler på især sundhedsområdet.

(1) GURI n. 59, 12.3.1997.